Уилям Дънбар
Жалба за поетите

Превод от английски: Александър Шурбанов, 1995

chitanka.info

Жалба за поетите[0]

Аз, който здрав бях и охолен,

сега се мъча, тежко болен

и слаб почти като дете. —

        Timor Mortis conturbat me.[1]

Тук всяко благо суета е,

светът измамен малко трае,

сто козни Дяволът плете. —

        Timor Mortis conturbat me.

Човекът е с менлива орис:

от здраве в страст, от радост в горест,

днес пее, утре се пече. —

        Timor Mortis conturbat me.

Какво ли земно оцелява —

върбите вятър разлюлява,

а суета света влече. —

        Timor Mortis conturbat me.

В смъртта отиват всички твари:

бедняци, роби, господари,

прелати, принцове, крале. —

        Timor Mortis conturbat me.

Тя рицаря безстрашен взема

ведно със щита и със шлема

току сред бранното поле. —

        Timor Mortis conturbat me.

И пак тя гневно дръпва, ето,

от майчината гръд детето —

най-драг от всички плодове. —

        Timor Mortis conturbat me.

Боеца грабва вмиг от боя,

сподиря в крепостта героя,

от трема дамата зове. —

        Timor Mortis conturbat me.

Пред никой силен не отстъпва,

от умния не се отдръпва.

Кой удара й ще възпре? —

        Timor Mortis conturbat me.

Магьосника и астролога,

логика ловък, теолога

край нея как ще се провре? —

        Timor Mortis conturbat me.

И вещият по медицина

лечител и хирург мърцина

отиде, та се не виде! —

        Timor Mortis conturbat me.

А както гледам, и поета,

и той към гроба с всички крета —

пред нея дарба не преде. —

        Timor Mortis conturbat me.

Тя Чосър, княза на певците,

срази в часа на изпитните,

брат Бери, Гауър превзе. —

        Timor Mortis conturbat me.

Почтения сър Хю Еглинтън,

Хериът, Етрик и Уинтън

се свиха в нейните нозе. —

        Timor Mortis conturbat me.

В Джон Клерк и в Джеймс Афлек тя впръсна

яд скорпионски и прекъсна

най-нежните им стихове. —

        Timor Mortis conturbat me.

С Холанд и Барбър се оправи,

сър Мънго Локарт не забрави —

той, който Лийски се зове. —

        Timor Mortis conturbat me.

И Клерк Транентски, онзи, дето

възпя на Гавейн житието,

и Гилбърт Хей ни тя отне. —

        Timor Mortis conturbat me.

C градушка зла Слепеца Хари

и Санди Трейл сред път удари,

от коня Патрик Джонстън сне. —

        Timor Mortis conturbat me.

Мерсейр, що любовта описа

тъй смислено, че всички слиса —

и него тя оттук поде. —

        Timor Mortis conturbat me.

Отмъкна Роул Абърдински

и още Роул Корсторфински.

На тяхно място кой дойде? —

        Timor Mortis conturbat me.

В Дъмфърлин тя успя без време

и Робърт Хенрисън да вземе,

Джон Рос изнесе на ръце. —

        Timor Mortis conturbat me.

И Стобо похити без срама,

и Квинтин Шоу — тези двама

цял свят оплаква от сърце. —

        Timor Mortis conturbat me.

Уолтър Кенеди — и него

Смъртта при себе си прие го,

щом ред дойде му да умре. —

        Timor Mortis conturbat me.

Тъй с братята ми се разправи

до крак — и мен не ще остави,

в прахта накрай ще ме простре. —

        Timor Mortis conturbat me.

Щом свършва в Смърт животът кратък,

през Смърт да минем — та оттатък

животът вече да не спре. —

        Timor Mortis conturbat me.

[0] Имената на поетите, чиято кончина Дънбар оплаква, са все негови предшественици, като се започне с Чосър, Гауър и Барбър от късния XIV век и се стигне до негови съвременници на границата между XV и XVI столетие, от които особено изпъкват другите двама шотландци: Робърт Хенрисън (1430–1506) и Уолтър Кенеди (1460–1508). ↑

[1] Timor Mortis conturbat me. — Страхът от Смъртта ме хвърля в смут (лат.). ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.